একজন নারীর শরীর সম্পর্ণ তাঁর নিজের। কোনও পুরুষের সম্মতি ছাড়া সেই শরীর ছোঁয়ার অধিকার নেই। একটি শারীরিক নির্যাতন মামলার রায়ে মেয়েদের স্পর্শ করা নিয়ে গুরুত্বপূর্ণ মন্তব্য করলেন দিল্লি আদালতের বিচারক।
২০১৪ সালে উত্তর দিল্লির মুখার্জি নগরে একটি জনবহুল বাজারে এক নাবালিকাকে কুরুচিকর ভাবে স্পর্শ করেন উত্তরপ্রদেশের বাসিন্দা ছবি রাম। সেই মামলার রায়ে ছবি রামকে দোষী সাব্যস্ত করে সাজা ঘোষণা করেন অ্যাডিশনাল সেশন জজ সীমা মাইনি।
এদিন আদালত ওই ব্যাক্তিকে পাঁচ বছরের কারাবাসের সাজা শোনায়। সেই প্রসঙ্গেই বিচারক ওই মন্তব্য করেন। তিনি বলেন, কোনও মহিলাকে স্পর্শ করতে হলে তাঁর অনুমতি আবশ্যিক। এক নাগারে লম্পট ব্যক্তিদের হাতে মহিলাদের লাঞ্ছনার নিন্দাও করেন বিচারক।